**ДИСТАНЦИОННИ ОБУЧЕНИЯ**

**ОБУЧИТЕЛЕН МОДУЛ**

**«КОНТРОЛНИ ФУНКЦИИ НА ОБЩИНИТЕ»**

**МАТЕРИАЛИАЛИ ЗА САМОПОДГОТОВКА**

**Тема 5. Контрол и санкции по опазване на околната среда – води, въздух, отпадъци, замърсяване от строителна дейност и други**

**Тема 5. Контрол и санкции по опазване на околната среда – води, въздух, отпадъци, замърсяване от строителна дейност и други.**

**Цели:** Темата разглежда правомощията на кмета на общината, свързани с контрола и санкциите по опазване на околната среда – води, въздух, отпадъци, замърсяване от строителна дейност и други. Представени са добри практики и опит, които могат да се използват за подобряване на работата на звената, осъществяващи контрол.

Придобиване на компетенции относно прилагането на контролните функции на общината,по отношение на опазване на околната среда – води, въздух, отпадъци, замърсяване от строителна дейност и други. Запознаване с добри практики на различни общини.

**Очаквани резултати:** Чрез разгледаните теми ще се разширят компетенциите на участниците относно прилагането на контролните функции на общината, по отношение на опазване на околната среда – води, въздух, отпадъци, замърсяване от строителна дейност и други.

Съдържание:

[5.1. Преглед на нормативната уредба 3](#_Toc78585480)

[5.1.1.Нормативна база: 3](#_Toc78585481)

[5.1.2. Обхват, видове и честота на контрола от страна на общината върху спазването на задълженията на физическите и юридическите лица и организациите, изпълняващи дейности с отпадъци: 3](#_Toc78585482)

[5.2. Контролни функции на местните органи по отношение на опазване чистотата на водите 4](#_Toc78585483)

[5.3. Контролни функции на местните органи по отношение на опазване чистотата на въздух 5](#_Toc78585484)

[5.4. Контролни функции на местните органи в сферата на отпадъците 7](#_Toc78585485)

[5.4.1. Нормативна база и основни задължения 7](#_Toc78585486)

[5.4.2. Ефективна административно-наказателна дейност на общините в контекста на европейската практика 8](#_Toc78585487)

[5.5. Контролни функции на местните органи по отношение на замърсяване от строителна дейност 11](#_Toc78585488)

[5.5.1. Общи положения и изисквания 11](#_Toc78585489)

[5.5.2. Контролни функции по отношение на строителните отпадъци 12](#_Toc78585490)

[5.5.3. Често срещани нарушения и проблеми при оползотворяването на строителни отпадъци: 13](#_Toc78585491)

[5.6. Трудности в изпълнението на контролните функции, свързани с опазването на околната среда - води, въздух, отпадъци, замърсяване от строителна дейност и други 14](#_Toc78585492)

## 5.1. Преглед на нормативната уредба

Компонентите на околната среда са: атмосферният въздух, атмосферата, водите, почвата, земните недра, ландшафтът, природните обекти, минералното разнообразие, биологичното разнообразие и неговите елементи.

Управлението, опазването и контролът на компонентите на околната среда и факторите, въздействащи върху тях, се извършват по ред, определен в Закона за опазване на околната среда и специалните закони, отнасящи се до компонентите и факторите на околната среда.

## 5.1.1.Нормативна база

* Нормативни актове свързани с опазване на околната среда:
* Закон за опазване на околната среда (ЗООС) и подзаконовите нормативни актове към него;
* Закон за управление на отпадъците (ЗУО) и подзаконовите нормативни актове към него;
* Закон за чистотата на атмосферния въздух (ЗЧАВ) и подзаконовите нормативни актове към него;
* Закон за водите (ЗВ) и подзаконовите нормативни актове към него;

Областта на опазване на околната среда е много обширна и с различни местни наредби се регламентират контролните функции на общините:

* Наредба за опазване на околната среда на територията;
* Наредба за опазване на обществения ред;
* Наредба а изграждане,стопанисване и опазване на зелената система ;
* Наредба за условията и реда за изхвърляне, събиране, транспортиране, претоварване, оползотворяване и обезвреждане на битови, строителни и масово разпространени отпадъци ;

## 5.1.2. Обхват, видове и честота на контрола от страна на общината върху спазването на задълженията на физическите и юридическите лица и организациите, изпълняващи дейности с отпадъци

Контролът, извършван от кмета на общината може да бъде обособен в следните основни групи:

* **документален контрол** – проверка на представени документи от задължените лица за спазване на изискванията на закона и наредбите
* **проверка на място** в обектите за спазване на изискванията на закона и наредбите.

От гледна точка на целта на контролната дейност, контролът може да се разграничи в три групи:

* **текущ контрол:** това е контрол, който по предварително определен график периодично и превантивно се извършват проверки на задължените лица дали спазват изискванията на закона и наредбите
* **последващ контрол:** това е контрол за установяване от контролните органи дали са изпълнени дадените от тях предписания качествено и в срок, в случаите, в които са констатирани нарушения на нормативната уредба
* **проверки по сигнал:** това са проверки, осъществявани при сигнали за нарушения, подадени от граждани, юридически лица и институции.

Препоръчително е за всяка календарна година да се съставя план по месеци за контролните проверки по текущия контрол, който да се одобрява от кмета или упълномощено от него лице.

По отношение на последващия контрол е важно задължително да се контролира спазването на срока и обхвата на изпълнението на дадените предписания от контролните органи. За целта в общината следва да се създаде регистър на дадените предписания и сроковете за тяхното изпълнение.

Целесъобразно е преди извършване на проверките по сигнал да се покани за присъствие на проверката и лицето, подало сигнала.

Проверките могат да бъдат и тематични, т.е. проверки, които се осъществяват на всички обекти по отношение спазвано на определено изискване или изисквания. Обичайно тематични проверки се предприемат при зачестили случаи на дадено нарушение, или превантивно преди настъпване на даден срок за постигане на определени показатели и т.н.

Периодично през годината и в края на годината на обществеността следва да се представят на резултатите от направените проверки.

Добре е процедурите за контрол, в т.ч. и горепосочените, да се формализират детайлно във вътрешни правила или заповед на кмета на общината за извършване на контролната дейност.

## 5.2. Контролни функции на местните органи по отношение на опазване чистотата на водите

Основният правен режим на дейностите в сферата на водите се определя в Закона за водите, който урежда собствеността и управението на водите и водостопанските съоръжения, както и разпределението на функциите и правомощията на органите по управление на водите, в т.ч отговорностите на общините във водния сектор.

Съгласно Закона за водите общините, респективно кметовете на общини имат конкретни правомощия и задължения в следните направления:

* Орган по провеждане на политиката на управление на водния сектор (чл.10, ал.2 и чл.10в от ЗВ);
* Правен субект на води и водостопански съоръжения (чл.18, чл.19, чл.130 и чл.131 от ЗВ);
* Административен орган по режима на общо ползване на водите (чл.41, ал.3 и чл.42 от ЗВ);
* Орган с изрични компетенции по закона за концесиите (чл.20, чл.47, чл.98 и чл.102 от ЗВ);
* Орган по разрешителния режим на ползване на водите (чл.52, ал.1 т.3 и ал.2 от ЗВ);
* Субект – титуляр на конкретни разрешителни за водоползване(чл.44 и чл.46, във връзка с чл.48 от ЗВ);
* Правен субект – адресант на задължения по ЗВ, включително като собственик на язовири, диги в рамките на населените места (чл.138, ал.3, чл.139, ал.1 и ал.2, чл.140, ал.4, чл.141, ал.1, чл.142 и чл.145 от ЗВ);
* Адресант на задължения по ПУРБ и мерките към тях;
* Субект на задължения по мониторинга на водите (чл.174 от ЗВ);
* Собственик на ВиК системи и съоръжения и член на АВиК(чл.198е от ЗВ);
* Оправомощен субект за водене на искове за вреди, причинени на околната среда (чл.202, ал.3 от ЗВ);

Контролът за опазване на водите се осъществява по реда на Закона за водите, наредбите по чл. 135, т. 1а, 2 и 13 и Закона за опазване на околната среда, като контролните функции са делегирани на държавните органи:

* По отношение на контрола на ползването на водите и водните ресурси, изграждането на водостопански съоръжения - Басейновите дирекции към МОСВ;
* По отношение на контрола на качеството и мониторинга на водите за питейно-битови и промишлени нужди - Регионалните здравни инспекции към МЗ;
* По отношение на контрола върху техническото състояние и безопасната експлоатация на язовирните стени и на съоръженията към тях - Държавната агенция за метрологичен и технически надзор;

Не всички функции на общините и кметовете в областта на водите водят до административно-наказателна отговорност, но правилното изпълнение на тези функции, изисква добро познаване на нормативните текстове, които уреждат правомощията и задълженията на общините и кметовете в тази област.

Законът за водите вменява много задължения на местната власт и много по-малко контролни функции, което създава трудности на общините, свързани с очакванията на населението за качествена питейна вода, чисти води в реките и други водни басейни. Необходим е по-добър синхрон между местна власт и другите институции по отношение на съвместни контролни дейности, оповестяване на предприетите действия от тяхна страна за чисти води.

## 5.3. Контролни функции на местните органи по отношение на опазване чистотата на въздух

Основният нормативен акт, който урежда контролните функции на общините е Закона за чистотата на атмосферния въздух, както и местните наредби за опазване на околната среда. Превантивни и контролни функции по този закон имат и много държавни структура като Министерството на околната среда и водите чрез своите регионални звена (РИОСВ), Министерството на вътрешните работи, Министерството на транспорта, информационните технологии и съобщенията

Основна роля на кметовете на общини и общинските съвети, свързана с осигуряване чистотата на въздуха на територията на съответната община са действията по:

1. Разработване и изпълнение на програми за намаляване нивата на замърсителите и за достигане на утвърдените норми;
2. Ежегодно внасяне в общинските съвети на отчет за изпълнението на програмите, като същият се представя и в съответната РИОСВ.
3. Общинските съвети могат да приемат следните мерки:
   * създават и въвеждат зони с ниски емисии на вредни вещества на територията на цялата община или на част от нея;
   * ограничават употребата на определени видове горива или уреди за отопление;
   * ограничават движението на моторни превозни средства или на определени категории моторни превозни средства и/или на определени екологични групи моторни превозни средства на територията на съответната община и/или в създадени и въведени зони с ниски емисии на вредни вещества.
4. Общинските органи съгласувано с органите на Министерството на вътрешните работи организират и регулират движението на автомобилния транспорт в населените места с оглед осигуряване качество на атмосферния въздух, отговарящо на установените норми за вредни вещества (замърсители).
5. Общинските органи съгласувано със съответната регионална инспекция по околната среда и водите разработват оперативен план за действие, определящ мерките, които трябва да бъдат предприети с цел намаляване на посочения риск и ограничаване продължителността на подобни явления.

Всички общини имат приети местни наредби за опазване на околната среда, в които са регламентирани контролни функции и санкции с цел опазване чистотата на атмосферния въздух, свързани с:

1.Изгарянето на пластмасови отпадъци;

2.Изгарянето на омаслени парцали и гумени изделия в жилищните райони;

3.Изгарянето на органични отпадъци в чертите на градовете и в съседство с жилищни и други постройки;

4. Паленето на огън на уличните платна, дворни места, включително и земеделскиземи, тротоарите, озеленените площи, пред жилищните блокове и междублоковитепространства;

5. Горенето на автомобилни гуми, електрически кабели, полиетиленови,пластмасови, текстилни изделия и други подобни.

6.Горене на отпадъци, листа, смоли, отработени масла, отпадъчни нефтопродукти,селскостопански и др. отпадъци – на открито, и в котли и печки за отопление в закритипомещения или за технологични нужди.

Друг нормативен акт, който дава възможност на местните органи да предприемат превантивни контролни действия е Наредба Н-32 за годишните технически прегледи на Министерството на транспорта, информационните технологии и съобщенията, съгласно което се регламентира поставянето на екостикер на МПС при преминаване на годишен технически преглед. В Закона за чистота на адмосферния въздух това правомощие е дадено на общиннските съвети, които могат в наредбите, приети от тях определят условията и реда за прилагане на мерките от кмета на общината и общинските администрации.

Трудности за местната власт създават очакванията на населението на дадена община за по-чист въздух и малкото контролни функции, които имат кметовете на общините. Разработват се програми за подобряване качеството на атмосферния въздух, без ясни механизми за финансиране на предвидените мерки по общини. Изключение правят големите общини, които имат достъп до европейско финансиране, но са изправени пред по-сериозни проблеми за решаване, като многото автомобили в централните градски части, европейските норми за замърсяване на въздуха от изгорелите газове, отоплението на твърдо гориво, големите промишлени замърсители на територията на дадена община.

## 5.4. Контролни функции на местните органи в сферата на отпадъците

## 5.4.1. Нормативна база и основни задължения

Законът за управление на отпадъците и подзаконовите нормативни актове към него регламентират както задълженията на органите на местното самоуправление и местната администрация за дейности,свързани с управлението на битовите и строителните отпадъци, образувани на територията на общината, осигуряване на условия, при които всеки притежател на битови отпадъци от общината да бъде обслужен от лица, които притежават съответното разрешение за дейности с отпадъци, така и контролните функции на кмета на общината или оправомощени от него длъжности лица.

**Основните задължения на кмета на общината, съгласно Закона за управление на отпадъци са:**

* осигуряването на съдове за събиране на битовите отпадъци и транспортирането им до депата или други инсталации и съоръжения за оползотворяването и/или обезвреждането им
* почистването на територии от населените места, предназначени за обществено ползване
* организирането на събирането, оползотворяването и обезвреждането на строителни отпадъци от ремонтна дейност
* разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло
* организирането на дейностите по разделно събиране на масово разпространени отпадъци
* организирането на разделно събиране на опасните битови отпадъци от бита
* разделното събиране и съхраняването на битови биоразградими отпадъци
* осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други във всички населени места с население, по- голямо от 10 000 жители на територията на общината, и при необходимост в други населени места
* почистването от отпадъци на общинските пътища
* предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им

Относно **контрола по управлението на отпадъците** /раздел V, ЗУО, чл.112/, кметът на общината или оправомощено от него длъжностно лице контролира:

* дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци
* дейностите по депониране на производствени и опасни отпадъци на общински и/или регионални депа
* площадките за дейностите с ОЧЦМ, съобразно своите компетенции (виж по-долу разпоредбата на чл.118)
* спазването на други изисквания, определени с наредбата по чл. 22.

Към задълженията на кмета се отнася и организирането, контролирането, закриването, рекултивацията на терените и последващия мониторинг на депата за битови и строителни отпадъци на територията на съответната община.

Съгласно чл.118, кметът на общината по местонахождение на площадката за дейности с ОЧЦМ (отпадъци от черни и зветни менали) упражнява контрол за спазване на условията и реда за извършване на тези дейности, съобразно своите компетенции. За констатираните нарушения при проверките за спазване на условията и реда за извършване на тези дейности кметът на общината уведомява в 14-дневен срок директора на съответната РИОСВ, като му изпраща всички документи.

При извършване на проверките контролните органи на общината съставят констативни протоколи и/или актове за установяване на административни нарушения. При констатирани нарушения контролните органи дават задължително предписание и определят срок за отстраняване на нарушенията. Кметовете или оправомощени от тях лица могат да налагат глоби по ЗУО.

## 5.4.2. Ефективна административно-наказателна дейност на общините в контекста на европейската практика

Основни принципи при определянето на размера на наказанията в раздела за Административните нарушения в ЗУО, са глобите да имат респектираща и възпираща роля. Това обяснява понякога големите диапазони между най- малката и най-голямата стойност на размера на глобите при различните разпоредби. Принципът на широкият диапазон на глобите дава възможност на наказващият орган да извърши реална преценка по различни показатели, оценяващи степента на нарушението, а от там и определянето на коректно и съразмерно с нарушението налагане на глоба. Административното наказание се определя съобразно с разпоредбите на Закона за административните нарушения и наказания (ЗАНН) в границите на наказанието, предвидено за извършеното нарушение. (Чл. 27, ал.1 ЗАНН). При определяне на наказанието се вземат предвид тежестта на нарушението, подбудите за неговото извършване и другите смекчаващи и отежняващи вината обстоятелства, както и имотното състояние на нарушителя. (Чл. 27, ал.2 ЗАНН).

Като добри практики могат да се отчетат и да се оценят като полезни въведените от някои общини отчети и анализи на контролните дейности. По този чисто статистически подход може да се направи обстоен анализ на дейността по различни показатели. Анализът може да даде картината на най- често извършваните нарушения, съответно от физически и юридически лица, видови и количествени показатели, свързани с конкретните отпадъци с които се извършват нарушенията и др. В хода от установяването на нарушението до налагане на глобите и евентуалното тяхно обжалване могат да дадат отговор за качеството на изготвянето на актовете и възможността те да бъдат отстоявани в съда при обжалването им.

**Форми за организация на контролната дейност – предимства и недостатъци и примери за добри практики**

Общинските съвети по предложение на кмета на съответната община одобряват структурата и числеността на общинската администрация. В зависимост от спецификата и големината на съответната община се определят и формата и числеността на звеното, изпълняващо контролни функции по прилагане на нормативната уредба, включително в областта на управление на отпадъците.

**Актуални проблеми във връзка с налагане на санкции – практически казуси и варианти за решаването им**

Най-често поводи за налагане на санкции на ниво община са нарушенията на ЗУО и общинските наредби от физически и юридически лица. Такива са нарушенията с изхвърлянето на битови и строителни отпадъци на нерегламентирани места. Чести са случаите на изхвърлянето и на опасни отпадъци от юридически лица на нерегламинтирани места на територията на общината. С построяването на регионалните депа, сериозен дял от общите случаи се дължат на повишаването на финансовите разходи, свързани с транспорта (за по-отдалечените от регионалното депо общини), таксите, въведени на депата за приемане на отпадъците. Определен принос за дъмпинговото депониране има и самото мислене на участниците в цялостната верига от лица, свързани с генерирането и транспортирането на отпадъците. Контролът на тези видове нарушения е много труден, поради времето на извършването им и най-често липса на свидетели на нарушенията.

Ролята на общините в тези случаи е в реалното изпълнение на задълженията им по ЗУО и подзаконовата нормативна база за създаването на обособени общински площадки за безвъзмездно приемане на различни видове отпадъци, или сключване на договори с фирми, притежаващи съответните разрешения за дейности с отпадъци. За местонахождението и предназначението на тези площадки гражданите трябва да са добре информирани, за да могат активно да ги използват. По този начин, те могат да се превърнат в една от реалните предпоставки за намиране на подход за решаване на голяма част от проблемите, водещи до налагане на санкции на физически и юридически лица.

Често причина за подобно поведение от страна на гражданите е и липсата на достатъчно информация относно възможностите за ползване на алтернативни форми за извозване на отпадъците на определените места, като например наличието на общински структури, които предоставят съответната услуга, наличието на клаузи в договорите с изпълнителите на съответните поръчки за управление на отпадъците и др.

**Форми и механизми на взаимодействие с граждани (зелен телефон, виртуално деловодство и други форми на доброволно участие на гражданите в контрола над управлението на отпадъците)**

В помощ на общината при изпълнение на контролните й функции може да бъде създаването на „зелен телефон”, на който гражданите да могат да подават сигнали за нарушения на екологичното законодателство, включително и управление на отпадъците. Препоръчително е на интернет страницата на съответната община да се обяви зеления телефон като в края на всеки месец се публикува информация за предприетите действия от общината по сигналите от зеления телефон.

„Виртуалното деловодство”, като например създаденото в Столична община, е също форма за подпомагане на общината в контролните й функции.

В някои общини като добра практика може да се посочи създаването на еко- полиция, екопатрули, организирани от доброволци от НПО.

**Взаимодействие на общинските длъжностни лица с РИОСВ, МВР, общинска полиция и др. – добри практики и предизвикателства**

Организацията на контролните функции на общините по управление на отпадъците в различни типове общини е устроена по различни начини.

Общинските съвети по предложение на кмета на съответната община с решението за одобряване на структурата и числеността на общинската администрация, могат да определят и тази на звеното за контролни функции по прилагане на нормативната уредба в областта на управление на отпадъците.

В големите общини, като напр. Столична община контролните функции се изпълняват от специализирано звено „Инспекторат”, който има одобрени правила за дейността му и специализирани по направления на контрола звена. В по–малките общини контролът се възлага на звена или отделни служители от дирекциите, съгласно тяхната компетентност.

Предвид ограничените възможности на общините за увеличаване числеността на тяхната администрация, много важно е контролната дейност в сферата на управление на отпадъците да бъде добре планирана и информационно обезпечена, а за нейното осъществянане да се води аналитична отчетност, така че относимите към план-сметката за битови отпадъци разходи да бъдат покрити чрез нея. Вече са налице и практики, служители на депото за третиране на отпадъците също да бъдат натоварвани с конктролни функции.

Инспекторатите или контролните звена или упълномощените от кмета длъжностни лица в много от случаите при извършване на проверки, активно си взаимодействат и търсят съдействие от РИОСВ, МВР, общинска полиция и други контролни органи по ЗУО, в зависимост от обхвата на контрола, в т.ч:

* Във връзка с контрола по изпълнение на изискванията за масово разпространените отпадъци - с Регионалните инспекции по околна среда и води и МОСВ.
* Във връзка с отпадъците от черни и цветни метали – с РИОСВ и областните дирекции на МВР.
* Във връзка с обекти и съоръжения, които генерират и третират отпадъци, както и замърсяване на околната среда с отпадъци – с РИОСВ и МОСВ.
* Във връзка със спазване на изискванията за опасни отпадъци от здравните и болничните заведения – с РЗИ и с РИОСВ.
* При превоз на отпадъци – с Пътна полиция.
* При проблеми на територията на дадена община с трансграничен превоз на отпадъци, в зависимост от вида на превозното средство и местонахождението - Главна дирекция Гранична полиция Изпълнителна агенция "Автомобилна администрация", Изпълнителна агенция "Железопътна администрация", Изпълнителна агенция "Морска администрация", Митнически органи.

Целесъобразно е общините да организират срещи с посочените контролни органи, с които да уточнят възможностите и лицата за оперативен контакт при необходимост от бърза реакция и съвместна дейност на институциите. От друга страна е препоръчително да се установи формата и периодичността за осъществяване на съвместни тематични проверки, като например проверки на пунктовете за вторични суровини; проверки на площадките за отпадъци от черни и цветни метали; проверки на болничните заведения и други.

Общинската полиция също може да оказва съдействие при упражняване на контролните функции на общините по ЗУО, както върху дейността на физическите лица, така и върху юридическите лица.

## 5.5. Контролни функции на местните органи по отношение на замърсяване от строителна дейност

## 5.5.1. Общи положения и изисквания

Строителните отпадъци, като част от битовите отпадъци в населените места са един от големите проблеми на повечето общини в РБългария, като дейностите по тяхното събиране, транспортиране и третиране освен в ЗУО са регламентирани и в Наредбата за управление на строителните отпадъци и възлагане на рециклиране на строителните материали, както и местни наредби на съответните общини, в които има предвидени контролни функции по отношение на замърсяването от строителна дейност.

При направен преглед на нормативните документи, прави впечатление, че повечето изисквания са свързани със създаването на система за управление и контрол на дейностите по събиране, транспортиране и третиране на строителните отпадъци (СО), както и изискванията за управление на строителни отпадъци (СО) в процеса на строителство и премахване на строежи. За по-голяма част задълженията са на лицата, при чиято дейност се образуват СО и лицата, които упражняват строителен надзор по време на строителството, като:

1. предотвратяване на образуването им;

2. подготовка за повторна употреба;

3. рециклиране на СО;

4. оползотворяване в обратни насипи;

5. изгаряне с оползотворяване на енергия и преработването в материали, които се използват като гориво;

6. обезвреждане на СО.

Възложителите на СМР и/или на премахването на строежи отговарят за изготвянето на план за управление на строителните отпадъци (ПУСО).

План за управление на строителните отпадъци не се разработва и не се прилагат изискванията на тази глава при:

1. премахване на сгради с разгъната застроена площ (РЗП), по-малка от 300 кв. м;

2. премахване на сгради с паянтова конструкция;

3. реконструкция и основен ремонт на строежи с РЗП, по-малка от 700 кв. м;

4. промяна на предназначението на строежи с РЗП, по-малка от 700 кв. м;

5. строеж на сгради с РЗП, по-малка от 700 кв. м;

6. изграждане, реконструкция, основен ремонт и премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и други

7. изграждане, реконструкция и основен ремонт на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и други

8. премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и други.

9. изграждане, рехабилитация, основен ремонт, реконструкция и премахване на пътища с дължина до 500 линейни метра;

10. премахване на негодни за ползване или застрашаващи безопасността строежи, когато е наредено по спешност от компетентен орган, с РЗП, по-малка от 300 кв. м;

11. изграждане и премахване на строежи от шеста категория;

12. всички текущи ремонти.

За всички останали строежи общината следва да организира система за събиране, транспортиране и третиране на строителните отпадъци, да разполага с площадка или инсталация на нейната територия или на регионалната система за управление на отпадъците и да контролира движението на този вид потоци от отпадъци.

## 5.5.2. Контролни функции по отношение на строителните отпадъци

Контролът по изпълнение на ПУСО се осъществява от кмета на общината, на чиято територия се извършват СМР/премахването на строеж, или от оправомощено от него длъжностно лице.

За строежи, чийто възложител е кметът на общината, контролът по изпълнение на ПУСО се осъществява от директора на РИОСВ, на чиято територия е строежът.

Контролът се осъществява от компетентния орган чрез проверка на:

1. постигната степен на материално оползотворяване на СО спрямо заложената в ПУСО;

2. постигната степен на изпълнението на целите за влагане на рециклирани строителни материали и на строителни отпадъци, когато е приложимо;

3. документите по чл. 10, ал. 3 от закона.

Кметът на общината определя маршрута за транспортиране на отпадъците и инсталацията/съоръжението за третирането им.

Кметът на общината или оправомощено от него длъжностно лице контролира:

1. дейностите, свързани с образуване, събиране, включително разделното, съхраняване, транспортиране, оползотворяване и обезвреждане на битови и строителни отпадъци;

2. дейностите по депониране на производствени и опасни отпадъци и изпълнението на програмите за тяхното управление;

3. спазването на други изисквания, определени с наредбата за управление на строителните отпадъци и възлагане на рециклиране на строителните материали .

Кметът на общината организира и контролира закриването, рекултивацията на терените и последващия мониторинг на депата, намиращи се на територията на съответната община.

Освен това на глоби и санкции подлежат и физически лица, еднолични търговци и юридически лица, които:

1. изхвърлят отпадъци на неразрешени за това места;

2. нарушават разпоредбите за депониране на битови и строителни отпадъци в определените за това депа.

## 5.5.3. Често срещани нарушения и проблеми при оползотворяването на строителни отпадъци:

**Освен гореизброените нарушения на нормативните актове, много често се установяват и други нарушения или проблеми, свързани с управлението на строителните отпадъци, като:**

- Липса на контрол върху процесите, при които се генерират ОСР.

- Недостатъчно високи санкции за лицата, които не декларират генерираните от тях ОС.

- Липса на информираност, заинтересованост и стимулиране на лицата, генериращи малки количества ОСР, да ги декларират и да ги предават за по-нататъшно оползотворяване.

- Липса на единен метод за събиране на информация.

- Липса на методика за предварително определяне на количествата отпадъци, които ще се генерират преди това да стане факт, по примера на други страни. За решаване на проблема се разчита на разработването на План за управление на строителните отпадъци, още в етапа на проектиране на строителните обекти.

- Извършването на строителни и ремонтни дейности на сгради и строителни обекти без плътна ограда.

- Замърсяването на пътните платна и/или местата за обществено ползване от машини и механизация с неизмита или замърсена ходова част.

-поставяне и/или разполагане на строителни материали, строителни отпадъци и земни маси и други предмети без съответното разрешение в общински имоти (тротоари, улици, зелени площи и др.), предназначени за обществено ползване.

-изхвърлянето на строителни отпадъци и земни маси извън местата, определени за обезвреждането и/или оползотворяването им и притежаващи разрешение по ЗУО.

- формално изготвени ПУСО, по които не се осъществява контрол от страна на строителния надзор, а контрола на общините е затруднен.

- формално подадени отчети, особено там където общините не разполагат с изградена система за третиране на строителните отпадъци.

## 5.6. Трудности в изпълнението на контролните функции, свързани с опазването на околната среда - води, въздух, отпадъци, замърсяване от строителна дейност и други

От всичко изложено по-горе по отношение на контрола, свързан с опазване на води, въздух, управление на отпадъци, в т.ч строителни могат да се изведат често срещани проблеми и трудности на местната власт, като:

* Трудно установяване на нарушителите;
* Вменени големи отговорности на местната власт, която не винаги разполага с необходимите ресурси и капацитет за това;
* Липса на добър синхрон между местната власт и другите държавни органи, отговорни за контрола по специалните закони. Наблюдава се по-скоро търсене на административно-наказателна отговорност от кмета на съответната община, а не подпомагане на дейностите, с цел предотвратяване на щети за околната среда.
* Липса на съдействие и подпомагане от страна на гражданското общество и различни НПО, не винаги се подават точни и навременни сигнали, не участват в процесите по установяване на нарушителите.

|  |
| --- |
| Във форума за дебати да се отвори тема:  **Как прилагаме на местно ниво измененията в Закона за чистота на адмосферния въздух и Наредба Н-32 за годишните технически прегледи** **относно поставянето на екостикер на МПС-тата и необходимо ли е да се приемат мерки от общинските съвети за определянето на специални ред и условията за прилагането им в малките и средни общини?**  Във форума участниците могат споделят проблеми, с които се сблъскват, както и да предлагат вече установени от тях работещи решения. В рамките на тази дискусии могат да се формулират и конкретни предложения за промени в законодателството. |